Dan Mihalache, din nou ambasador, acum în Cipru. Pe vremea când ocupa funcția în UK, s-a plâns că atentatele de la Londra i-au stricat seara la o nuntă.
Dan Mihalache a fost numit ambasador al României în Cipru. Acesta a fost secretar general al Guvernului Ponta și șef al Cancelariei președintelui. Mihalache a declarat în contextul atentatelor de la Londra din 2017 că "nu își poate planifica nășiile în funcție de atentate".
Iohannis l-a propus ambasador în Cipru, iar Parlamentul a fost de acord. Dan Mihalache va fi din nou ambasador. Acel Dan Mihalache care spunea că îl lasă rece parteneriatul strategic al României cu Statele Unite. Și pe care atentatele de la Londra, din 2017, l-au deranjat de la nunta la care era naș."Eu nu pot să îmi planific nășiile în funcție de atentate. Mi-a stricat un pic seara, dar asta nu înseamnă că nu am lucrat cu colegii foarte strâns ca să vedem ce e de făcut. Asta e viața", a declarat la acea vreme Dan Mihalache la Realitatea TV. Tot Dan Mihalache a spus despre imaginile care îl arătau dormind, în timpul unei întâlniri oficiale în Serbia, că sunt "manipulare ordinară".Acum, Dan Mihalache va fi ambasador în Cipru, țară unde se conduce tot pe partea stângă, exact ca în Marea Britanie. Pe principiul ăsta, Iohannis poate să-l mai trimită și în Japonia, Australia, India, Africa de Sud și multe alte țări. Dan Mihalache a fost consilierul premierului Adrian Năstase, secretar general al Guvernului Ponta și șef al Cancelariei președintelui Iohannis.